รวบแล้ว! “ดาริล ยัง” คดีแชร์ Forex-3D คาสนามบินภูเก็ต เตรียมคุมตัวสอบสวน  
ดีเอสไอ สามารถติดตามจับกุม “ดาริล ยัง” ผู้ต้องหาแชร์ Forex-3D ได้แล้วที่สนามบินจังหวัดภูเก็ต พร้อมเตรียมคุมตัวมาสอบสวนเพิ่มเติมในวันนี้
ดีเอสไอ สามารถติดตามจับกุม “ดาริล ยัง” ผู้ต้องหาแชร์ Forex-3D ได้แล้วที่สนามบินจังหวัดภูเก็ต พร้อมเตรียมคุมตัวมาสอบสวนเพิ่มเติมในวันนี้
16 ม.ค. 2566

เมื่อวันที่ 16 ม.ค.66 ที่ศูนย์คดียาเสพติด กรมสอบสวนคดีพิเศษ พ.ต.ต.ยุทธนา แพรดำ รองอธิบดีกรมสอบสวนคดีพิเศษ เปิดเผยถึงกรณีการจับกุมตัว นายดาริล ยัง ผู้ต้องหารายสำคัญในคดีแชร์ Forex-3D ว่า ขณะนี้สามารถติดตามจับกุมตัวได้แล้ว และจะต้องรีบนำตัวมาส่งพนักงานสอบสวน โดยการจับกุมนั้น ทางเจ้าหน้าที่สำนักงานตรวจคนเข้าเมือง (ตม.) สามารถจับกุมได้ที่จังหวัดภูเก็ต ส่วนรายละเอียดว่าจับได้ที่สนามบินหรือระหว่างเดินทางตนยังไม่ทราบตรงส่วนนี้
ส่วนกรณีของ ซาร่า คาซิงกินี ที่เป็นแฟนสาวนั้น จะถูกพิจารณาแจ้งข้อหาด้วยหรือไม่ หากพบว่ามีพฤติกรรมให้ที่พักพิงหลบซ่อนแก่ผู้ต้องหา โดย พ.ต.ต.ยุทธนา ระบุว่า ถ้ายังไม่มีหมายจับก็ยังไม่สามารถควบคุมตัวได้ แต่ถ้าได้มีการสอบสวนขยายผลและพบว่ามีการให้ความช่วยเหลือในการกระทำผิดก็จะดำเนินการต่อไป และคาดว่าตัวแฟนสาวจะเดินทางมากับนายดาริล ยัง ด้วย
อย่างไรก็ดีจะมีการควบคุมตัวนายดาริล ยัง มาสอบสวนที่กรมสอบสวนคดีพิเศษภายในเย็นวันนี้ โดยจะมีการสอบปากคำ พิมพ์ลายนิ้วมือ และแจ้งข้อหา หากผู้ต้องหาขอยื่นประกันตัว เราก็จะพิจารณาว่าเขามีพฤติการณ์หลบหนีหรือไม่ และถ้าพบเช่นนั้นก็จะต้องคัดค้านการประกันตัว จากนั้นจะนำตัวไปขอฝากขังที่ศาลต่อไป
ทั้งนี้ ผู้สื่อข่าวได้รับรายงานเพิ่มเติมเมื่อช่วงเช้าที่ผ่านมาว่า นายดาริล ยัง เตรียมตัวที่จะเข้ามอบตัวกับกรมสอบสวนคดีพิเศษภายในวันนี้ แต่ปรากฏว่าเจ้าหน้าที่ตำรวจสามารถจับกุมตัวได้ก่อนที่จังหวัดภูเก็ต ด้วยการประสานจากทางกองคดีธุรกิจการเงินนอกระบบ
ขณะเดียวกัน ก่อนหน้านี้เจ้าหน้าที่ดีเอสไอติดต่อไปยังผู้จัดการ ซาร่า คาซิงกินี ภรรยาของผู้ต้องหาและทนายความ เพื่อให้ประสานนายดาริลให้เข้ามามอบตัวแล้ว โดยทนายความและผู้จัดการส่วนตัวของซาร่าแจ้งว่าอยากให้ผู้ต้องหามาต่อสู้คดี แต่เนื่องจากเมื่อวันที่ 13 ม.ค.ที่ผ่านมา ซึ่งเป็นวันนัดรับทราบข้อกล่าวหาที่ผู้ต้องหาไม่มาพบตามนัดหมายนั้น เจ้าตัวยังติดปัญหาเรื่องหลักทรัพย์ประกันตัว
ล่าสุด พล.ต.ต.อาชยน ไกรทอง โฆษกสำนักงานตำรวจแห่งชาติ เผยว่า นายดาริล ยัง ถูกเจ้าหน้าที่ตำรวจ ตม. จับกุมบริเวณภายในสนามบิน ขาออก เวลาประมาณ 10.00 น. ซึ่งกำลังเตรียมเอกสารเดินทางไปประเทศสิงคโปร์ แต่ไม่มีรายงานว่ามีผู้ติดตามด้วยหรือไม่